Anufudd-dod yn yr Ardd

Nid oes amheuaeth na wnaethpwyd cyfraniad pwysig gan ysgolheigion beiblaidd ffeministaidd wrth iddynt fwrw golwg ar gynnwys Genesis 1-2 drwy sbectol newydd, ond oni ddifethir eu holl ymgais i adfer y wraig gyntaf o achos yr hyn a ddywedir amdani yn Genesis 3? Oni cheir yma ddarlun o wraig beryglus, un sy’n twyllo’i gwr er mwyn ennill statws ac awdurdod, ond sy’n gorfod wynebu poenau esgor a llywodraeth ei gwr fel cosb am ei phechod? Mae’n ddiddorol nodi, yn y cyswllt hwn, mai dyma fu dedfryd diwinyddiaeth Gristnogol ac Iddewig gynnar ar gymeriad Efa.
 Er i’r Iddewon cynnar ddewis Sara yn hytrach nag Efa fel eu ffigur benywaidd canolog - a hynny o achos y pwyslais a roddwyd ar etholedigaeth Israel - ni chafodd Efa ei hanwybyddu’n llwyr. Er mai priodoli pechadurusrwydd dynol i Adda neu i gwymp yr angylion (ar sail Gen. 6:1-4) a wna’r mwyafrif o awduron Iddewig yn ystod y ddwy ganrif CC, mae eraill yn cynnwys datganiadau llym ynghylch Efa, a Ben Sira ymhlith y rhai sy’n datgan yn gwbl ddiflewyn ar dafod: ‘O wraig y tarddodd pechod, ac o’i hachos hi yr ydym oll yn marw’ (25:24).
 

Nid oes amheuaeth ychwaith ynghylch dylanwad y datganiadau Iddewig hyn ar ambell awdur yng nghyfnod y TN. Anogir gwragedd, er enghraifft, i fod yn fud yn yr eglwys a pheidio ag arfer awdurdod, oherwydd ‘nid Adda a dwyllwyd, a chwympo drwy hynny i drosedd’ (I Tim. 2:9-15). Mae Paul yntau yn datgan: ‘Ond fel y twyllodd y sarff Efa trwy ei chyfrwystra, y mae arnaf ofn y llygrir eich meddyliau chwi yn yr un modd’ (II Cor. 11:3). A thestunau o’r fath a ysgogodd rhai o’r Tadau Cynnar i gyhoeddi mai Efa oedd y pechadur cyntaf; a dywedwyd bod ei throsedd mor fawr fel na allai elwa o waith achubol Crist. Ceir un o’r datganiadau mwyaf adnabyddus a miniog ynghylch Efa a’i disgynyddion yng ngwaith Tertwlian: 

Y mae barn Duw ar wragedd yn parhau yn yr oes hon; ac y mae’r euogrwydd hefyd yn parhau. Ti yw porth y diafol; ti a ddatseiliodd y goeden; ti yw’r cyntaf i dorri cyfraith Duw; ti wnaeth ddwyn perswâd ar yr hwn na feiddiai hyd yn oed y Diafol ei dwyllo; ti sathrodd ar ddelw Duw, y dyn Adda; ac o achos y gosb a dderbyniaist, sef marwolaeth, fe fu’n rhaid i Fab Duw ddioddef marwolaeth.
 

Yr oedd Tertwlian, fel nifer o Dadau eraill, yn cymryd yn ganiataol fod Efa yn cynrychioli merched ymhob oes, a’i bod hi mewn gwirionedd yn gyfrifol am farwolaeth Crist. Dylai merched, felly, wisgo’r fath o ddillad a fyddai’n arwydd o’u hedifeirwch,
 a dim ond trwy fagu plant ynghyd â diweirdeb y gallent dderbyn achubiaeth (cymh. I Tim. 2:15). Ond yn ogystal â chondemnio’r wraig gyntaf am ddod â phechod i’r byd, defnyddiwyd naratif Genesis 3 fel prawf o’r ffaith fod ‘merched Efa’ yn dioddef o anwadalwch a gwendid cymeriad, am mai Efa oedd y cyntaf i gael ei thwyllo gan y sarff.
 

A yw Genesis 3 yn coleddu’r farn mai o’r wraig, a hi yn unig, y tarddodd pechadurusrwydd dynol? A yw hi, o ganlyniad, yn ddarostyngedig i’w gwr? Dyma’r fath o bynciau a drafodir mewn astudiaethau ffeministaidd diweddar ar y testun beiblaidd, ac unwaith yn rhagor, fel yn achos Genesis 1-2, gwneir pob ymdrech i astudio’r naratif yn ofalus.

Mae’r wraig yn llefaru am y tro cyntaf yn ei hymddiddan â’r sarff, sef y cymeriad newydd hwnnw sy’n ‘fwy cyfrwys na’r holl fwystfilod gwyllt’ (3:1). Ond paham tybed mae’r sarff, yn ôl yr awdur, yn dewis sgwrsio â’r wraig? Awgrymwyd gan ambell esboniwr fod y sarff wedi dirnad clyfrwch y wraig, ac wedi sylweddoli ei bod hi’n fwy uchelgeisiol na’i gwr. Ond y mae’n fwy tebygol fod awdur y bennod hon yn ymwybodol o’r cysylltiad agos rhwng seirff a merched, yn enwedig duwiesau, yng nghrefyddau’r Hen Fyd.
 Yr oedd y sarff yn symbol pwerus o fywyd ac anfarwoldeb mewn crefyddau paganaidd, a hynny o achos ei gallu arbennig i ddiosg yr hen groen.
 Ac os derbynnir mai’r ddegfed neu’r nawfed ganrif CC yw dyddiad cyfansoddi’r ail adroddiad am y Creu (2:4b-3:24), mae’n drawiadol mai yn ystod y cyfnod hwn y bu’n rhaid i’r Israeliaid cynnar gystadlu â chrefyddau paganaidd, yn enwedig crefydd y Canaaneaid. Gwnaethpwyd sawl darganfyddiad archaeolegol pwysig a gysylltir â’r cyfnod hwn, ac yn eu plith mae coflechau a phlaciau sy’n portreadu sarff yn ymgordeddu am draed Asera, duwies ffrwythlondeb y Canaaneaid.
 Mae’n dra phosibl, felly, mai ymateb i fygythiad cwltau paganaidd a wna awdur Genesis 3 yn ei bortread o’r ymddiddan rhwng y wraig a’r sarff, gan bwysleisio fod cyswllt â chwlt o’r fath yn rhwym o arwain at farwolaeth yn hytrach na bywyd. 

Serch hynny, ceir rhai awgrymiadau yn y testun beiblaidd fod y sarff yn ymwybodol o bresenoldeb y gwr yn yr ardd. Mae astudiaethau ffeministaidd ar Genesis 3 yn hoff o dynnu sylw at y ffaith fod y sarff yn defnyddio’r ail berson lluosog wrth siarad â’r wraig (adnod 4: ‘ni fyddwch farw’), a hithau yn yr un modd yn defnyddio’r lluosog (adnod 2: ‘cawn fwyta’). Ai gweithredu fel lladmerydd ar ran y bartneriaeth a wna’r wraig mewn gwirionedd? Yn ogystal â hyn, mae’n bosibl cyfieithu’r testun Hebraeg mewn modd sy’n awgrymu fod y gwr ‘gyda’r wraig’ yn ystod yr olygfa hon (3:6), er nad yw’r BCN yn dewis cyfieithu yn y fath fodd.
 Ond hyd yn oed os nad awgryma’r testun fod y gwr yn bresennol yn ystod yr ymddiddan â’r sarff, mae’n amlwg nad yw’r awdur yn datgan fod y wraig wedi twyllo ei gwr, oherwydd y cyfan a ddywed y testun yw ei bod hi wedi ‘ei roi hefyd i’w gwr [oedd gyda hi], a bwytaodd yntau’. Nid yw’r gwryw yn dweud dim - does dim arwydd o brotest nac awgrym fod y ffrwyth wedi mynd yn sownd yn ei wddf (er gwaethaf chwedl ‘afal Adda’!). Pa ryfedd, felly, i ysgolheigion ffeministaidd ddod i’r casgliad fod yma ddarlun o wendid benywaidd a gwrywaidd, oherwydd pe bai cryfder cymeriad yn rhan o bortread Genesis o’r gwr, fe fyddai wedi mynnu bod yn ufudd i orchymyn Duw er gwaethaf ei wraig a’r ffrwyth. Dyma swm a sylwedd gasgliadau Phyllis Trible yn ei thrafodaeth ar ymddygiad y gwryw:

It does not present him as reluctant or hesitating. He does not theologize; he does not contemplate; and he does not envision the full possibilities of the occasion. Instead, his one act is belly-oriented, and it is an act of acquiescence, not of initiative.

Fe ddaw rhai ysgolheigion i’r casgliad mai’r gwr sydd fwyaf euog; ef dderbyniodd y gorchymyn i beidio â bwyta ffrwyth y pren (2:17), ac arno ef y mae Duw yn galw ar ôl y drosedd - er i’r gwr wedyn roi’r bai ar y wraig a hyd yn oed ar Dduw ei hun (adnod 12: ‘Y wraig a roddaist i fod gyda mi a roes i mi o ffrwyth y pren’). Ond gwrthod ysgwyddo cyfrifoldeb a wna hithau hefyd, gan roi’r bai ar y sarff (adnod 13). Anufudd-dod ac euogrwydd y ddau a bwysleisir mewn gwirionedd, ac nid bwriad y naratif yw pardduo cymeriad y naill er mwyn gwyngalchu cymeriad y llall. Caiff y wraig ei swyno gan y ddelwedd o ymborth, prydferthwch a doethineb (adnod 6), ond y mae hi a’i gwr yn anufudd i orchymyn Duw a’u trosedd yw cymryd o’r ffrwyth er mwyn canfod doethineb. Yr eironi wrth gwrs yw mai cyfran fechan iawn o ddoethineb a ddaw i ran y ddau ar ôl bwyta’r ffrwyth - dim ond ymwybyddiaeth o’u noethni corfforol a’u diymadferthedd (adnod 7). Mae’r bartneriaeth yn parhau, ond chwalwyd yr harmoni yn yr ardd yn sgil eu hanufudd-dod, gan beri i Phyllis Trible gyfeirio at Genesis 3 fel y stori serch a chwerwodd (‘a love story gone awry’).

Dedfryd Duw ar Fwyta’r Ffrwyth

Ar ôl hyn, mae Duw yn cyhoeddi ei ddedfryd ar y sarff (3:14-15), y wraig (3:16) a’r gwr (3:17-19). Ond sut mae dehongli’r oracl sy’n rhagflaenu alltudiaeth y cwpwl o’r ardd? Mae rhai astudiaethau ffeministaidd diweddar yn amharod i ddehongli geiriau Duw fel mynegiant o gosb neu felltith; tynnir sylw at y ffaith na cheir unrhyw gyfeiriad penodol at bechod na chosb yn Genesis 2-3, a dywedir mai darlun tywyll iawn o fywyd dynol a gyflwyna’r awdur os yw’n ystyried pob agwedd ar fywyd y tu allan i furiau Eden fel cosb ar y ddynolryw.
 Mae’n drawiadol, wrth gwrs, mai’r sarff a’r ddaear yn unig a felltithir gan Dduw (adnodau 14,17), ond er mwyn deall gwir ergyd y ddedfryd ar y wraig a’i gwr, rhaid astudio geiriad yr oracl yn ofalus. Mae’r BCN yn cyfieithu’r datganiad ynghylch y wraig fel a ganlyn:

Byddaf yn amlhau yn ddirfawr dy boen a’th wewyr;

mewn poen y byddi’n geni plant. 

Eto bydd dy ddyhead am dy wr, 

a bydd ef yn llywodraethu arnat. 

Nid oes amheuaeth nad dyma’r datganiad sydd wedi peri’r trafferthion mwyaf i ysgolhieigion ffeministaidd wrth drafod Genesis 1-3. Oni awgryma’r testun fod Duw yn amlhau poenau esgor y wraig o achos ei throsedd, sef cosb llawer llymach na llafurio yn y caeau a brwydro yn erbyn drain ac ysgall (3:17-19)? Yn ôl Carol Meyers, sydd wedi paratoi dadansoddiad manwl o’r adran hon,
 dylid dehongli’r oracl i’r wraig a’i gwr fel datganiadau etiolegol, sef ymgais yr awdur i esbonio realiti bywyd bob dydd yn Israel ei gyfnod. Ymgais a geir gan yr awdur i egluro’r adfyd a’r cyni oedd yn rhan o brofiad y mwyafrif o boblogaeth y cyfnod, sef amaethwyr a’u teuluoedd oedd yn ceisio crafu bywoliaeth ar lecynnau anial a chreigiog. A realiti bywyd i wragedd yn y cyfnod hwn oedd eu bod yn gorfod llafurio a geni plant yn fynych. Ond fe ddengys Meyers nad yw 3:16 yn cyfeirio’n unig at y gwewyr a brofir wrth eni plant (‘byddaf yn amlhau yn ddirfawr dy boen a’th wewyr’), ond at y ffaith fod gwragedd hefyd yn dioddef llafur caled wrth amaethu’r tir.
 Dywed y testun hefyd bod y wraig yn cael ei chaethiwo gan ei dyhead am ei gwr, ‘a bydd ef yn llywodraethu arnat’ (BCN, NRSV). Onid yw’r llinell olaf yn cyfeirio at ddarostyngiad parhaol y wraig a rheolaeth ei g EQ \O(w,ˆ) r drosti? Dyma’r dehongliad traddodiadol o’r datganiad, ac fe’i defnyddiwyd i gyfiawnhau statws israddol merched ar hyd y canrifoedd. Ond mae dehongliad o’r fath yn anwybyddu’r gyfochredd rhwng y llinellau a’r cysylltiad annatod rhwng y cyfeiriad at reolaeth y gwr a’r datganiad ynghylch dyhead y wraig amdano. Daw Meyers i’r casgliad, felly, mai dyhead y wraig am ei gwr sy’n ei gwneud yn gaeth iddo, sef y math o ddyhead sy’n peri iddi feichiogi a chael mwy o blant.
 Dyma oedd realiti bywyd i lwythau Israel yng nghyfnod yr awdur - dynion yn brwydro yn erbyn gwylltineb y tir a’u gwragedd yn gorfod llafurio a geni mwy o blant er mwyn sicrhau dyfodol y llwyth. 

Nid oes amheuaeth nad yw dadansoddiad etiolegol Carol Meyers wedi taflu goleuni newydd ar yr oracl ddwyfol, gan beri i esbonwyr holi o’r newydd ynghylch ei ystyr a’i arwyddocâd. Yn sicr, nid oes unrhyw awgrym yn y testun fod tynged y wraig - o achos difrifoldeb ei phechod - yn fwy poenus a llafurus na thynged ei gwr. Ond er i Meyers ddangos nad yw’r oracl mor batriarchaidd ag y cred esbonwyr yn gyffredinol, ni ellir ychwaith anwybyddu’r darlun real o lafur, dioddefaint ac anghydfod. Dyma paham mae diwinyddion fel Trible yn cytuno mai bwriad yr awdur yw cyflwyno darlun o gosb, a’r gosb honno yn arwydd fod harmoni gardd Eden wedi dod i ben. Canlyniad anufudd-dod, felly, yn hytrach na’r ddelfryd a ewyllysiwyd gan Dduw yw’r profiad o boen a’r anghydfod rhwng gwr a gwraig.  Ond er gwaethaf y caledi, daw bywyd newydd fel canlyniad i boenau esgor; a phwysleisir hyn pan fo’r wraig yn derbyn yr enw Efa ‘am mai hi oedd mam pob un byw’ (3:21). Wrth gwrs, ni chyfeiria’r Tadau cynnar at hyn pan gyhuddant y wraig gyntaf o ddod â marwolaeth a drygioni i’r byd.  

Mae dadansoddiad Carol Meyers o’r testun yn codi un cwestiwn pwysig iawn. Os na ellir gwahanu neges yr oracl oddi wrth ei bortread o fywyd y cyfnod, beth a ddywed hyn ynghylch y defnydd o’r oracl mewn cyd-destun cyfoes? I ba raddau y mae’r datganiadau hyn yn berthnasol mewn cyfnod pan fo cymorth meddygol yn gallu lleddfu poenau esgor ac offer peiriannol yn ysgafnhau baich y sawl sy’n trin y tir? Mae cwestiynau fel hyn yn rhwym o arwain at drafodaeth ar awdurdod y Beibl, a dyma fydd pwnc canolog y bennod olaf yn yr astudiaeth hon.  

Sut, felly, y mae asesu cyfraniad diwinyddion ffeministaidd i’r drafodaeth gyfoes ar hanesion y Creu? Gwnaethpwyd ymdrech yn y bennod hon i ganolbwyntio ar gyfraniad yr ysgolheigion hynny sydd am barhau i weithredu o fewn cyd-destun Cristnogol, rhai sydd yn awyddus i ganfod neges bositif i ferched oddi fewn cloriau’r Beibl Hebraeg. Mae diwinyddion fel Phyllis Trible yn argyhoeddiedig nad yr hanesion beiblaidd eu hunain sy’n batriarchaidd a gwyrw-ganolog, ond y dehongliadau diweddarach ohonynt gan Gristnogion ac Iddewon. Ond beirniadwyd Trible gan y to newydd o ysgolheigion ffeministaidd am fod yn oroptimistaidd wrth iddi geisio ‘dadbatriarchu’ Genesis 1-3.
 Onid yw ei dehongliad egalitaraidd o hanesion y Creu, a’i hawydd i bwysleisio cydraddoldeb rhwng y gwryw a’r fenyw, yn anghyson â diwylliant ac amcanion eu hawduron gwrywaidd?
 Ceir olion o orfrwdfrydedd Trible yn ei hawgrym mai creadur diryw yn hytrach na gwrywaidd yw’r ’adam yn Genesis 2. Mae hi hefyd ar brydiau yn anghofio ei hymrwymiad i’r egwyddor o gydraddoldeb pan fo hi’n pwysleisio statws y wraig ar draul ei gwr ac yn datgan mai coron neu uchafbwynt gweithgarwch creadigol Duw yw’r wraig gyntaf.

Serch hynny, ni ddylid dibrisio cyfraniad Phyllis Trible a’i thebyg, oherwydd maent yn gwneud ymdrech ddidwyll i bontio’r gagendor rhwng ysgolheictod traddodiadol a’r drafodaeth gyfoes ar ffeministiaeth. Nid amaturiaid mo’r gwragedd hyn, ond ysgolheigion sy’n derbyn parch eu cyd-academyddion am iddynt dorri cwys newydd a chelfydd ym maes astudiaethau beiblaidd - a hynny heb golli golwg ar yr angen am wrthrychedd a thrylwyredd wrth drafod y Beibl. Mae eu hawydd i astudio Genesis 1-3 drwy sbectol newydd wedi datgelu gwahaniaethau sylfaenol rhwng testun beiblaidd a berthyn i ddiwylliant gwrywaidd a dehongliadau diweddarach o’r testun hwnnw sy’n ymylu ar wreig-gasineb (‘misogyny’). Ond nodwedd amlycaf yr astudiaethau ffeministaidd hyn yw eu parodrwydd i gydnabod natur ddeinamig y Beibl a’u hawydd i ddangos nad oes y fath beth â dehongliad unffurf o Genesis 1-3. Yn hyn o beth mae diwinyddion ffeministaidd cyfoes yn perthyn i linach gadarn a hynafol o ddehonglwyr beiblaidd, y math o linach a adlewyrchir mewn un dehongliad Iddewig cynnar o eiriau Duw:

“Onid yw fy ngair fel tân’, medd yr Arglwydd, “ac fel gordd sy’n dryllio’r graig?” (Jer. 23:29) Yn yr un modd ag y mae gwreichion niferus yn fflachio ar ôl taro â gordd, nid oes terfyn ar ddehongliadau o’r Ysgrythur.

